દર્દ અનિવાર્ય છે, પણ પીડા તો વૈકલ્પિક છે. ખોટ કે નુકશાન ને ટાળી ન શકાય, પણ દુઃખને જરૂર ટાળી શકાય. મૃત્યુ તો ચોક્કસ બાબત છે. અને જીવન, વારુ, જીવન ચોક્કસ નથી. એમાં રહેલી અચોક્કસતા, અનિશ્ચિતતા, અરે એમાં જે અતાર્કિકતા પણ રહેલી છે તે જ તેને તે જે છે તે બનાવે છે: જીવવા યોગ્ય અને એક આશીર્વાદ સમાન. જીવનનાં લક્ષણો તમને ત્રાસદાઈ, કંટાળાજનક અને લુચ્ચાઈ ભરેલા લાગી શકે છે, અથવા તો સાહસિક (Adventurous) સુંદર (Beautiful)અને આકર્ષક (Captivating) પણ લાગી શકે. તમે જે પસંદ કરો તે. અને આ જ છે જીવનની ABC. સાચા શબ્દ બનાવવાની રમત (scrabble)માં, તમારા શબ્દનો છેલ્લો અક્ષર કયો છે તેનું મહત્વ નથી, પરંતુ તમે તે અક્ષર વડે બીજો કયો સાચો શબ્દ બનાવશો તે તમારા જ્ઞાન અને આવડત ઉપર આધાર રાખતું હોય છે. જો તમારું શબ્દભંડોળ વધુ સારું હશે તો તમે વધુ સારો અંક બનાવી શકશો. તમે તમારી કતારને જેટલી જલ્દી ખાલી કરતાં જશો, તેટલાં વધારે સારા અક્ષરો મળવાની સંભાવના વધતી જાય છે. જો તમે ત્યાં રહેલા અક્ષરને જતો ન કરો અને તમે તો કેટલાં કમનસીબ છો એવું જ વિચારતા બેસી રહો, તો તમે સારા અંક બનાવવાનો મોકો પણ ગુમાવો છો. જીવન પણ બસ આવું જ છે. મૂળાક્ષરો તો એનાં એ જ છે તમે તેનો ઉપયોગ કરીને કયો શબ્દ બનાવો છો તેના ઉપર જ તમે દરેક બાબત માટે કેવું અનુભવો છો તેનો આધાર રહેતો હોય છે. હા, તમામ બાબતનો.